Predkladacia správa

Návrh zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá na základe úlohy z Programového vyhlásenia vlády SR na roky 2023 – 2027, ktorá znie: „*Vláda zabezpečí zlepšenie legislatívy v oblasti vnútrozemskej plavby s prihliadnutím na poznatky vyplývajúce z aplikačnej praxe a zo zmien vzniknutých revidovaním Európskych pravidiel pre plavbu na vnútrozemských vodných cestách.*“.

Návrhom zákona sa odstraňujú nedostatky vyplývajúce z aplikačnej praxe v oblasti štátneho odborného dozoru vykonávaného Dopravným úradom nad plavidlami, vodnými cestami a prístavmi z dôvodu dôslednejšieho zabezpečenia bezpečnej plavebnej prevádzky a zo zmien vzniknutých 6. revidovaním Európskych pravidiel pre plavbu na vnútrozemských vodných cestách (CEVNI), ktoré sú schválené Rezolúciou Európskej hospodárskej komisie Organizácie Spojených národov č. 24/1985 (ECE/TRANS/SC.3/115).

**Návrhom zákona sa precizujú** ustanovenia, ktoré si vyžiadala aplikačná prax v súvislosti s problémami týkajúcimi sa porušovania prístavného poriadku vydávaného prevádzkovateľom verejných prístavov, ktorými sú prístavy Bratislava, Komárno a Štúrovo a rieši sa dlhoročný problém týkajúci sa bagrovania prístavných polôh v obvodoch verejných prístavov, čím sa zvýši bezpečnosť plavebnej prevádzky a zabezpečia sa vhodné plavebné podmienky pre užívateľov verejných prístavov; táto úprava si zároveň vyžiadala aj úpravu vodného zákona v čl. IV návrhu zákona.

Taktiež sa návrhom zákona upravuje oblasť predkladania žiadostí na účel vydania súhlasu s usporiadaním verejného podujatia a predkladania žiadostí na účel vydania plavebného opatrenia Dopravným úradom, ktorý má v súčasnosti veľmi krátky čas na jeho vydanie, čo má za následok, že vodca plavidla sa neskoro oboznámi so situáciou na vodnej ceste, čo môže zapríčiniť nebezpečné plavebné situácie alebo prestoje plavidla na vyčkávacích miestach, s ekonomickými následkami pre dopravcu.

Zároveň sa upravuje doba platnosti povolenia státia plávajúceho zariadenia najviac na 10 rokov v súlade s § 28 ods. 8 zákona č. 338/2000 Z. z.

Upravujú sa ustanovenia týkajúce sa registra plavidiel, ktoré si vyžiadala aplikačná prax, napr. pre zápis do registra plavidiel pri plávajúcich zariadeniach sa mení parameter, podľa ktorého sa zápis vykoná, upravuje sa rozsah poskytovaných údajov z registra plavidiel podľa nariadenia vlády Slovenskej republiky č. 342/2018 Z. z. o technickej spôsobilosti plavidiel prevádzkovaných na vnútrozemských vodných cestách, nebude sa požadovať vyhlásenie o zhode vydané výrobcom pre malé plavidlá, ktoré sú klasifikované ako plávajúce zariadenia.

Vnútroštátny pomocný lodník, ako člen posádky plavidla bude patriť do rámca minimálneho počtu členov posádky na plavidle, ale nebude mu vydávaný preukaz odbornej spôsobilosti, keďže odbornú spôsobilosť nie je schopný preukázať bez nadobudnutých vedomostí a zručností, ktoré získa na plavidle až pod dohľadom skúsenejšieho člena posádky plavidla.

Na základe dozoru nad vykonávaním kvalifikačných kurzov na rôzne kategórie odbornej spôsobilosti vodcu malého plavidla a vykonávaním skúšok plavebnými inšpektormi Dopravného úradu sa prehodnotil rozsah hodín teoretickej časti aj praktickej časti kvalifikačného kurzu a upravuje sa kvalifikačná požiadavka na školiteľa kurzu.

Spresňujú sa podmienky za akých môžu plavební inšpektori Dopravného úradu vyhotovovať a využívať záznamy (zvukové, obrazové alebo iné) vyhotovené počas výkonu štátneho odborného dozoru.

Návrhom zákona sa tiež upravujú ustanovenia týkajúce sa výšky sankcií a poplatkov. Potreba zvyšovania sankcií vyplýva z aplikačnej praxe, najmä v nadväznosti na opakované naplnenie skutkových podstát týkajúcich sa povinností prevádzkovateľov plavidiel. Porušovaním zákona dochádza k opakovanému ohrozeniu bezpečnosti a života osôb na palube plavidla, dôsledkom čoho vznikla potreba reflektovať na opakované porušenia prostredníctvom sankcií, a to takým spôsobom, aby bol zabezpečený ich represívny charakter.

Čl. II sa menia výšky poplatkov v položkách 93 a 94 zákona o správnych poplatkoch.

Čl. III sa do zákona o ochrane prírody a krajiny dopĺňa kompetencia pre okresné úrady na vydávanie súhlasu na usporiadanie športového podujatia, slávnosti na vode alebo iného podujatia podľa článku 1.23 Európskych pravidiel pre plavbu na vnútrozemských vodných cestách, ak sa toto podujatie má konať v chránenom území alebo v jeho ochrannom pásme.

Čl. IV sa vo vodnom zákone upravuje ustanovenie týkajúce sa vyňatia prevádzkovateľa verejných prístavov z konania o povolenie orgánu štátnej vodnej správy, ktoré je potrebné na ťažbu riečneho materiálu z prístavných polôh v obvode verejných prístavov, rovnako ako je to u správcu vodného toku s rovnakými kompetenciami pri ťažbe riečneho materiálu z plavebnej dráhy.

Návrh zákona sa netýka pôsobnosti miestnej územnej samosprávy, preto sa nevykazuje súlad návrhu zákona s Európskou chartou miestnej samosprávy.